b'\n_START_ARTICLE_\nChaplygin (m\xc3\xa5nekrater)\n_START_SECTION_\nOmgivelser\n_START_PARAGRAPH_\nChaplyginkrateret ligger syd\xc3\xb8st for den enorme bjergomgivne slette Mendeleev, omtrent midtvejs mellem Schliemannkrateret mod nord\xc3\xb8st og Marconikrateret mod sydvest. Det har nogenlunde samme st\xc3\xb8rrelse som Albategnius p\xc3\xa5 M\xc3\xa5nens forside.\n_START_SECTION_\nKarakteristika\n_START_PARAGRAPH_\nChaplygins rand er n\xc3\xa6sten cirkul\xc3\xa6r men med en uj\xc3\xa6vn kant. Den indre kraterv\xc3\xa6g har terrasser langs det meste af omkredsen, men denne opbygning er noget forstyrret i den sydlige side. Randen er kun lidt eroderet af nogle f\xc3\xa5 kratere langs kanten. Undtagelsen er "Chaplygin K", som er tr\xc3\xa6ngt ind i den indre v\xc3\xa6g langs den syd\xc3\xb8stlige side. Kraterbunden er j\xc3\xa6vn og glat i sammenligning med det forrevne terr\xc3\xa6n, som ligger uden for krateret. Der findes en central top n\xc3\xa6r kraterets midtpunkt, og der ligger nogle f\xc3\xa5 sm\xc3\xa5kratere spredt over kraterbunden.'